- लूकाल
- <
- 23
- >

23
येसुन पिलातुस राज्यपालना मुन्‍ने निलाहंतुर
(मत्‍तयाल 27:1-2,11-14; मरकुस 15:1-5; योहान 18:28-38)
1 पजा पंचादिता अंटोर लोकुल्‍क तेदसि येसुन अगटाल पिलातुस इनना राज्यपालनगा ओतुर. 2 ओसि, “ईर मावा यहुदि लोकुल्‍कुंक एकरेवुल्क वेहचि ओर्कु तप्‍पुड हर्रि हुप्‍सानेंके मोमोट हूळतोम. इंका कैसर राजांक कर दोहामन्‍नि इंचि वेहांतोर. अचोने आयका ओनद ओरे, ‘नना किरिस्‍तुन, राजुन आंदुन,’ इल्‍हा वेहकुंतोर,” इंचि दोसेल्क दोसालय दल्‍गतुर.
3 अस्‍के पिलातुस येसुन, “निमे यहुदिल्कुना राजुन आंदिना?” इंचि पूसकीतोर. अय्ते, “निमेन इंचंतिन गदा,” इंचि येसु इत्‍तोर. 4 अस्‍के पिलातुस पेद्‍दा पेर्मालोर्कुन आनि लोकुल्‍कुन, “नाकु ई मनकनगा बतले तप्पु दिस्सेक हिल्‍ले,” इंचि इत्‍तोर.
5 गानि लोकुल्‍क मात्रम पिलातुस राज्यपालना पोल्‍ले केंजाकोंटा, “ईर पुरागा यहुदि लोकुल्‍कुना देसेमते ओना पोल्‍लें कराहचि अंटोर लोकुल्‍कुंक एकरेवुल्क वेहचंतोर. इद कबळ ईर गालिल एरियाते सुरुव कीसि इंदके इग्‍गेळदाका*इग्‍गेळदाका इत्‍ते येरुसलेमदाका. एवतोर,” इंचेके इरगा लोल्‍लि कियालय दल्‍गतुर.
येसुन हेरोद राजानगा ओंतुर
6 लोकुल्‍क इनानदान केंजसि पिलातुस, “बतल, ई मनकल गालिल एरियातोरा?” इंचि पूसकीतोर. 7 अव रोजकुने गालिल एरियापोर्रो हेरोद अंतिपस राजाल राज्येम कीसेके मत्‍तोर. येसु गालिल एरियातोर इंचि तेळियतस्के, पिलातुस ओन हेरोद राजानहेके लोहचीतोर. आ वेलाते हेरोद राजालगुडा येरुसलेम सहरतेन मत्‍तोर.
8 हेरोद अंतिपस राजाल येसुना बारेमते केंजसि मत्‍तोर अदुनहाटीं वेल्‍लेन वर्सानाल येसुन हूळना आसेते मत्‍तोर. इंका ओन्क येसुना कयदाल बतलन्‍ना चिन्‍ह हूळानद मत्‍ता. अदुनहाटीं येसुन हूळसि हेरोद राजांक वेल्‍लेन कुसि आता. 9 अस्‍के ओर येसुन वेल्‍लेन सवाल्क पूसकीतोर. गानि येसु बतले जवाब हिया हिल्‍लोर. 10 पेद्‍दा पेर्मालोर आनि दर्मसास्‍त्रम कराहना गुरुल्क मात्रम येसुनपोर्रो ओरा मनसुंक वाताप तप्पुक-दोसेल्क दोस्सेक मत्‍तुर. 11 पजा हेरोदगुडा ओना सिपाइल्कुनतोनि कलियसि येसुन कारेड्‍डाल्‍क कीसेके कव्‍तोर. येसुंकु राजालोर केर्राना कपडिं केराह्‍चि ओर मर्रा पिलातुसुनहेके लोहचीतोर. 12 अदे रोजु हेरोद अंतिपस राजाल आनि पिलातुस ईर इव्वुर दंटातोर आतुर. दीनकन्‍ना मुन्‍ने ओर वरोंक वरोर विरोदमते मनुंदुर.
पिलातुस येसुंक हामुर सिक्‍सा हींतोर
(मत्‍तयाल 27:15-26; मरकुस 15:6-15; योहान 18:39–19:16)
13 पजा पिलातुस पेर्मालोर्कुन, राज्येम कियानोर्कुन आनि लोकुल्‍कुन केयतोर. 14 केय्‍सि ओर्कुन इल्‍हा इत्‍तोर, “लोकुल्‍कुंक एकरेवुल्क वेहचि ओर्क तप्‍पुड हर्रि हुपिच्‍चंतोर इंचि येसुन मिमेट इगे तत्‍तिर. नना मीवा मुन्‍नेन ईन बेस परमेरका कीसि पूसकीतन. मिमेट ईनपोर्रो दोसता तप्पुक-दोसेल्कुनाल उंदिगुडा नाकु ईना लोप्पो दिसा हिल्‍लें. 15 इंका हेरोद अंतिपस राजांकगुडा ईना लोप्पो तप्पुक-दोसेल्क दोर्का हिल्‍लें. अदुनहाटीं ओर ईन मर्रा नाहेकेन तिराह्‍चि लोहतोर. ईन्कु हामुर सिक्‍सा हियनलायक ईर बतल तप्पु किया हिल्‍लोर. 16 अदुनहाटीं नना ईन पोट्‍टे देब्बां तंचि होळसींतन,” इंचि इत्‍तोर. 17 इद पंडुगुने एडादिक वरोन यहुदि मनकन जेलनाल होळसा पिय्‍युंदु. †इद वचनम कोन्‍नि पांडु लिपिने हिल्‍ले. 18 अस्‍के अंटोर लोकुल्‍क कलियसि उंदेतीर, “ई येसुंक हामुर सिक्‍सा हीम, मावाहाटीं बरब्बन होळसीम,” इंचि इरगा वरगेयालय दल्‍गतुर. 19 (ई बरब्बल इनानोर सहरता मनकालोर्कुन सरकारता विरोदमते कीसि मत्‍तोर. इंका बचुटूरो लोकुल्‍कुन हव्‍किसिगुडा मत्‍तोर. अदुनहाटीं ओन जेलने वाटसि मत्‍तुर.) 20 पिलातुसना मनसुने येसुन होळसियानद मत्‍ता, अदुनहाटीं ओर लोकुल्‍कुंक इंकुंदि मल्का विनंति कीतोर. 21 गानि लोकुल्‍क मात्रम, “ओन क्रुसुनपोर्रो मोल्‍लां कोह्‍किसि वेलाड वाटट, ओन क्रुसुनपोर्रो वेलाड वाटट,” इंचि इरगा मोत्‍कुंचेके मत्‍तुर. 22 अयना पिलातुस मूडो मल्का ओर्कुन, “बारि? ईर बतल तप्पु कीतोर? ईनकु हामुर सिक्‍सा हियनलायक नाकु बतले तप्पु दोर्काहिल्‍ले. अदुनहाटीं नना ईन पोट्‍टे देब्बां तंचि होळसींतन,” इंचि इत्‍तोर. 23 गानि लोकुल्‍क मात्रम उंदेतीर, “येसुन क्रुसुनपोर्रो वेलाड वाटा,” इंचि इरगा मोत्‍कुंचेके मत्‍तुर. ओरा मोत्‍कुन्‍मळता मुन्‍ने पिलातुसनद उंदिंका पोल्‍ले ताका हिल्‍ले. 24 अदुनहाटीं पिलातुस, लोकुल्‍कुना इच्‍चा परकारमे आयि, इंचि इत्‍तोर. 25 पजा सरकारता विरोद कीसि, लोकुल्‍कुन हव्‍किसि जेलुंक होंचि मत्‍ता बरब्बन लोकुल्‍क तल्कताहेंका ओन होळसिया वेहतोर. येसुन बारे लोकुल्‍कुना इच्‍चा मत्‍ताप कीकुन्‍निर इंचि ओरा कय्‍दुक अप्पजेपतोर.
येसुन क्रुसुनपोर्रो वेलाड वाटमळ
(मत्‍तयाल 27:32-44; मरकुस 15:21-32; योहान 19:17-19,23-24)
26 सिपाइल्क येसुन पीसि होननेंके, अच्‍चोटेन कुरेनि‡कुरेनि कुरेनि सहर येरुसलेम दग्‍गेटा उंदि देसेमते मंता. सिमोन पंडुगुनाहाटीं येरुसलेम वासि मत्‍तोर. सहरतोर वरोर सिमोन इनना मनकल ओना सहरताल वासेके मत्‍तोर, ओर्क कलियतोर. अय्ते सिपाइल्क ओन दोर्कापीसि येसुना क्रुसुन कांजसेक येसुना पज्जो-पज्जो ताका वेहतुर. 27 अस्‍के लोकुल्‍कुनद उंदि पेद्‍दा मंदा येसुना पज्जो होंचेके मत्‍ता. अद मंदाते इच्‍चुं मुर्ताह्क इंका मत्‍तां, अव येसुनाहाटीं वेल्‍लेन बादाते इरगा अळसेके मत्‍तां.§इद वचनम कोन्‍नि पांडु लिपिने हिल्‍ले. 28 अस्‍के येसु अवुनहेके तिरियसि अवुन इल्‍हा इत्‍तोर. “ए येरुसलेम सहरता मुरताह्‍कुनिटा! मिमेट नावाहाटीं अळमट, गानि मीवा मर्क-मियाह्क, मीवा सतताहाटीं अळट. 29 बारित्‍ते मुन्‍ने इसोंटा तकलिपता रोजकु वायानव मंतां गदा, अव रोजकुने, ‘गोड्होत्‍ता मुरतळके सुकम मंता, पिलाल्क आयवा मुरतळके सुकम मंता, बस्‍केने मरतल्‍लुर आयवा मुरतळके सुकम मंता,’ इंचेके लोकुल्‍क इनानुर. 30 इंका ओर, ‘मावा पोर्रो वासि अर्रट,’ इंचि गुट्‍टान इनानुर आनि ‘माकुन पूळसट’ इंचि गुप्पन इनानुर.✡होसे 10:8 31 मरा पच्‍चगा मननेंकेन ईर लोकुल्‍क इल्‍हा कीसंतुर अय्ते, वत्‍सोत्‍ता मरातुन बल्हा कियनुरो?”*असलते येसु इनानद बतल इत्‍ते, नना बतल तप्पु कियाकोन्‍ना नाकुन इल्‍हा कीसंतुर अय्ते मीवसोंटा तप्पु कीतोर्कुन बतल कियनुरो? येसु वेहता ई पोल्‍ले नल्‍पै वर्साना पज्जो जर्गनद मत्‍ता. इल्‍हा रोम सरकारता सिपाइल्क वासि येरुसलेमतुन नासडेम कीतुर. इंचि इत्‍तोर.
32 पेद्‍दा तप्पु कीता इंका इव्वुर मनकालोर्कुनगुडा हामुर सिक्‍सा हिय्यालय येसुनतोनि ओसेक मत्‍तुर. 33 पजा ओर “तला बोरसेम”†“तला बोरसेम” इद जेगा तला बोरसेमलेह्का दिसंता बारे. अदुनहाटीं इद जेगाकु इल्‍हा पोरोल अरता. इदे जेगाते रोम सरकार तप्पु कीतोर्कुंक हामुर सिक्‍सा इत्‍ते क्रुसुंक वेलाड वाटना सिक्‍सा हियुंदुर. इनना जेगातगा एवतुर. एवतस्‍के येसुन क्रुसुनपोर्रो मोल्‍लां कोह्‍किसि वेलाड वाटतुर. अल्‍हेने पेद्‍दा तप्पु कीता आ इव्वुर मनकालोर्कुनगुडा येसुनतोनि ओना तिना बाजुंक वरोन, रोड्‍डा बाजुंक वरोन क्रुसुनपोर्रो वेलाड वाटतुर.
34 अस्‍के, “पेनबाबा, ईर बतल कीसंतुरो, अद ईरके तेळियो. अदुनहाटीं ईर्कुन मापि कीम,” इंचि येसु इत्‍तोर.‡ए पेनबाबा इंचि येसु इत्‍ता पोल्‍ले मोदाटा कोन्‍नि युनानि पुस्तकाल्कुने हिल्‍ले. पजा सिपाइल्क सिट्‍टिं वाट्‍सि ओना कपडिन पंचकुत्‍तुर. 35 अगा जर्गनदुनंता लोकुल्‍क नित्‍तिसि हूळसेक मत्‍तुर. राज्येम कियानोरगुडा, “ईर अय्ते इंकावरोन पिसागोटतोर. अय्ते ईर ओक्‍कला पेन पेरता किरिस्‍तु आयानय्ते, ओना जीवातुन ओरे पिसागोटकुन्‍निर,” इंचि कारेड्‍डाल्‍क कियुंदुर. 36-37 सिपाइल्कगुडा ओना दग्गेर्क होंचि ओन कारेड्‍डाल्‍क कीसेके, पुल्‍लटा पंडिना पानकम उह्‍चेके, “ओक्‍कला निमे यहुदिल्कुना राजान आते, निमे नीवा जीवातुन पिसागोटकुन,” इंचि इत्‍तुर. 38 इंका ओना तल्‍लातगा पोर्रो, “ईर यहुदिल्कुना राजाल आंदुर,” इंचि उंदि पाटि पोर्रो रासि क्रुसुंक हिरकिस्तुर.
39 अगा येसुनतोनि वेलाड वाट्‍सि मत्‍ता तप्‍पु कीता इव्वुर लोप्पोटाल वरोर, “निमे पेन लोहता किरिस्‍तुने गदा! अय्ते नीवद निमे पिसागोटकुंचि माकुनगुडा पिसागोटा,” इंचि ओना अपमानम कीतोर. 40 गानि तप्पु कीता इंकावरोर मनकल बारे अल्हा इत्‍ता मनकन गदरिच्‍चि, “ईन्क दोर्कता सिक्‍से नीकुगुडा दोर्कता. अयना नीकु पेन इत्‍ते वेर्रे हिल्‍लेना रो? 41 मनम अय्ते तप्पु कीतोम इंचि न्‍यायम परकारम मनाकु सिक्‍सा दोर्कता. गानि ईर अय्ते बतले तप्पु किया हिल्‍लोर,” इंचि इत्‍तोर. 42 मर्रा येसुन, “येसु, निमे राजाल आतस्के नाकुन मति कीम,” इंचि इत्‍तोर. 43 अस्‍के येसु ओन, “नना नीकु निजम वेहचेके, निमे इय्यालेन नावातोनि स्वर्गमते मनकिन,” इंचि इत्‍तोर.
येसु जीवा होळसंतोर
(मत्‍तयाल 27:45-56; मरकुस 15:33-41; योहान 19:28-30)
44 अद वेलाक पिय्यटा पन्‍नेंड एगानस्‍केटाल अय्ते मूड एगनदाका पूरा बूमिअंता हीकट आता. 45 पोळ्‍दुना वेल्‍गुगुडा दिसाकोंटा आता. अस्‍के येरुसलेम सहरते मनना गुळिता लोप्पो पवित्र जेगा आनि अन्‍नि जेगांकन्‍ना एक्‍को पवित्र जेगाता नड्‍डुम मत्‍ता परदा, पोर्रोटाल हिळुदाका हर्सि रोंडु तुकडां आता.§अद परदा मत्‍तस्के लोकुल्‍क गुळि लोप्पोटा अन्‍नि जेगांकन्‍ना एक्‍को पवित्र जेगातगा होन्‍ना पराकोंदुर. 46 अस्‍के येसु, “ए पेनबाबा! नना नावा आत्मातुन नीवा कय्‍दे अप्‍पजेपंतन,”✡बजन संहिता 31:5 इंचि लगांचि वरगेयसि जीवा होळस्तोर.
47 नूर मंदि सिपाइल्कुनपोर्रो मनना दरोगाल अगा जर्गतद हूळसि, “ई मनकल निजमे नीतिमंतुड आंदुर,” इंचेके पेनदुन तल्‍सकुत्‍तोर.
48 अगा हूळालय जमा आता अंटोर लोकुल्‍क अगा जर्गतदुनंता हूळसि ओर ओरा चातिन तनकुंचेके मल्सि होत्‍तुर. 49 गानि येसुन एरपाट कियानोर अंटोर आनि गालिल एरियाताल ओना पज्जो-पज्जो वातव मुर्ताह्क इच्‍चुर लक्‍कु नित्‍तिसि अगा जर्गतदुनंता हूळसेक मत्‍तां.✡योहान 19:25
येसुन गति कियमळ
(मत्‍तयाल 27:57-61; मरकुस 15:42-47; योहान 19:38-42)
50-51 पजा अगा यहुदिया एरियाता अरिमताइ नाटेनोर वरोर योसेप इनना मनकल मत्‍तोर, ओर यहुदिल्कुना पंचादिता मेंबर मत्‍तोर. अल्‍हेने ओर बेस नीतिमंतुड मत्‍तोर. पंचादिते येसुन हव्कना बारेमते येतता निरनायम ओन्क इस्‍टम मनाहिल्‍ले. इस्राएल देसेमते पेन दाना राज्येम बस्के निलाहंता इंचि ओर एदुर हूळसेक मत्‍तोर. 52 ई योसेप पिलातुसनगा होंचि येसुना पीनगुन गति कियनाहाटीं तल्कतोर. 53 तल्किसि येसुना पीनगुन क्रुसुनपोर्रोटाल हिळु रेहतोर. पजा एक्‍को दराता हामुर कप्पिडते ओना पीनगुन हुटतोर. अल्हा कीसि बंडातुन तुल्हाचि तयार कीता बोंदाते ओसि इरतोर. अद बोंदाते दीनकन्‍ना मुन्‍ने बोना पीनगुन इर्रा हिल्‍लुर. 54 आ रोजु नोमकेमताहाटीं तयारिं कियना रोज*नोमकेमताहाटीं तयारिं कियना रोज यहुदिल्कुना रिवाजते नोमकेम रोजुननाड बतले कबळ कियमळ हिल्‍ले. अट्‍टुळ-बोळसुळ बत्‍तले हिल्‍ले. अदुनहाटीं ओर उंदि रोज मुन्‍नेन अन्‍नि तयार कीकुंतुर. ओरा नोमकेम सुकरारम पोळ्‍द होंचि होळियसि सनेरम पोळ्‍द होंचि मारंता. आंदु. जेरासेप अय्ते पोळ्‍द होंचि नोमकेम रोज होळियानदे मत्‍ता.
55 पजा येसुनतोनि गालिल एरियाताल वाता मुर्ताह्क पीनगुन ओयनेंके बोंदातुन हूळनाहाटीं योसेपुना पज्जो होत्‍तां. इंका अव येसुना पीनगुन बोंदाते बल्हा इरतुर अदुनगुडा हूळतां. 56 आयंका अव मुर्ताह्क अगटाल तिरियसि होंचि बेस गमागमा गब्‍बु वायना वस्‍तुक आनि अत्‍तर निय येसुना पीनगुंक होकानाहाटीं तयार कीतां. गानि वारमता नोमकेम रोजु होळियताहाटीं, आदेस परकारम बद्‍दे कबळ कियामन्‍नि इंचि लोने मत्‍तां.

- लूकाल
- <
- 23
- >

*23:5 इग्‍गेळदाका इत्‍ते येरुसलेमदाका.

†23:17 इद वचनम कोन्‍नि पांडु लिपिने हिल्‍ले.

‡23:26 कुरेनि कुरेनि सहर येरुसलेम दग्‍गेटा उंदि देसेमते मंता. सिमोन पंडुगुनाहाटीं येरुसलेम वासि मत्‍तोर.

§23:27 इद वचनम कोन्‍नि पांडु लिपिने हिल्‍ले.

✡23:30 होसे 10:8

*23:31 असलते येसु इनानद बतल इत्‍ते, नना बतल तप्पु कियाकोन्‍ना नाकुन इल्‍हा कीसंतुर अय्ते मीवसोंटा तप्पु कीतोर्कुन बतल कियनुरो? येसु वेहता ई पोल्‍ले नल्‍पै वर्साना पज्जो जर्गनद मत्‍ता. इल्‍हा रोम सरकारता सिपाइल्क वासि येरुसलेमतुन नासडेम कीतुर.

†23:33 “तला बोरसेम” इद जेगा तला बोरसेमलेह्का दिसंता बारे. अदुनहाटीं इद जेगाकु इल्‍हा पोरोल अरता. इदे जेगाते रोम सरकार तप्पु कीतोर्कुंक हामुर सिक्‍सा इत्‍ते क्रुसुंक वेलाड वाटना सिक्‍सा हियुंदुर.

‡23:34 ए पेनबाबा इंचि येसु इत्‍ता पोल्‍ले मोदाटा कोन्‍नि युनानि पुस्तकाल्कुने हिल्‍ले.

§23:45 अद परदा मत्‍तस्के लोकुल्‍क गुळि लोप्पोटा अन्‍नि जेगांकन्‍ना एक्‍को पवित्र जेगातगा होन्‍ना पराकोंदुर.

✡23:46 बजन संहिता 31:5

✡23:49 योहान 19:25

*23:54 नोमकेमताहाटीं तयारिं कियना रोज यहुदिल्कुना रिवाजते नोमकेम रोजुननाड बतले कबळ कियमळ हिल्‍ले. अट्‍टुळ-बोळसुळ बत्‍तले हिल्‍ले. अदुनहाटीं ओर उंदि रोज मुन्‍नेन अन्‍नि तयार कीकुंतुर. ओरा नोमकेम सुकरारम पोळ्‍द होंचि होळियसि सनेरम पोळ्‍द होंचि मारंता.

© 2020-2022 WBT