- मरकुस
- <
- 12
- >

12
1 अस्‍के येसु ओर्कु उंदि वेसुडि वेहमळ सुरुव कीतोर, “वरोर मनकल अंगुर तोटा कीतोर. आ तोटा सुट्‍टु गूरे दोहाचि तोटाता लोप्पेन अंगुर पंडिना पानकम तेंडालय उंदि पोक्‍का तव्‍सि, दाना दग्गेरेने कावेलहाटीं उंदि मंडा वाटतोर. पजा तोटातुन वेरेतोर्क बटाइक हीसि, वेरे देसेम होत्‍तोर. 2 पजा बस्के अय्ते अंगुर पंडिं कोय्याना वेला वाता, अस्‍के ओरागटाल पंडिना तूस एतालय ओना वरोर दासुन बटाइतोरहेके लोहतोर. 3 गानि बटाइतोर आ दासुन पीसि पक्‍का तंचि, उत्‍ता कय्‍के वापस लोहतुर. 4 पजा मालक इंकावरोन दासुन बटाइतोरहेके लोहतोर. आ बटाइतोर ओना तल्‍ला पयाहचि ओन कदर हिलाकोंटा कीसि लोहतुर. 5 मालक मर्रा इंकावरोन दासुन ओरहेके लोहतोर, ओर ओन हव्कतुर. अस्‍के मालक इल्‍हा इंका वेल्‍लेन दासुल्‍कुन लोहतोर. गानि बटाइतोर इच्‍चुर्कुन तंतुर, इच्‍चुर्कुन बारे हव्कतुर. 6 आकिरते मालकनगा ओना पावरमगल्‍ला मर्रि वरोरे मिगिल्सि मत्‍तोर. अस्‍के मालक, ‘नावा मर्रिन बेस कदर कियानुर’ इनकुंचि ओरहेके लोहतोर. 7 गानि बटाइतोर ओर वायानद हूळसि, ‘ईर अय्ते वारसदार आंदुर. दट ओन मनम हव्ककोम, अस्‍के ओना जाय्‍दाद मनाक आयार,’ इंचि वरोंक-वरोर इत्‍तुर. 8 पजा ओन दोर्कापीसि हव्‍किसि, तोटाता पलाते ओसि पोहचीतुर. 9 इंदके अंगुर तोटाता मालक वासि ओर्कुन बतल कियानुर? ओर वासि बटाइतोर्कुन हव्‍किसि अद तोटातुन वेरेतोर्क अप्‍पजेपनुर,” इत्‍तोर. 10-11 पजा येसु ओर्कुन इल्‍हा इत्‍तोर. “मिमेट दर्मसास्‍त्रमते बस्‍केन हदवा हिल्‍लिरा?
“बद बंडातुन अय्ते मिस्‍त्रिल्‍क, कबळ्‍क ओज्‍जो इंचि हय्‍सा हिल्‍लुर,
अदे बंडा, सेंकु मूलाता पुनादि बंडा आता.
इद सामि कीता कबळ आंद, इद मना नदरते इचंत्रमाता कबळ आंद,” इत्‍तोर.
12 पजा दर्मसास्‍त्रम कराहना गुरुल्क आनि पेद्‍दा पेर्मालोर्क, येसु वेहता वेसुडिं केंजसि, “ईर मनाकुने इंचंतोर,” इंचि एरपाट कीतुर. अदुनहाटीं ओर येसुन दोर्का पियालय हूळतुर. गानि लोकुल्‍कुना वेर्रेक ओन पिय्याकेन होळसि होत्‍तुर.
कैसर राजांक कर दोहना बारेमते
13 पजा, येसुन ओना पोल्‍लेन लोप्पेन दोर्का पिय्याना इंचि इच्‍चुर परिसिल्कुन आनि इच्‍चुर हेरोद राजाना मनकालोर्कुन येसुनगा लोहतुर. 14 ओर येसुनगा वासि इल्‍हा इत्‍तुर. “गुरु, निमे निजम वळ्‍कानोन आंदिन, बोर बतल इनिनागानि दाना पिकिरगुडा किय्‍यिन, निमे लोकुल्‍कुना मोकम हूळसि वळ्किन, इंका पेनदा हर्दा बारेमते सत्‍तेमते कराहंतिन इंचि माक एरपाटे मंता. इंदके माकु वेहा, नियम परकारम, कैसर*कैसर इद राजाना पोरोल आयो. रोम सरकारते अन्‍निटकन्‍ना पेद्‍दा पदवि आंद. राजांक कर दोहमळ न्‍यायमेना, आयोना?” इत्‍तुर. 15 येसु ओरा मनसुना कराब पिलान एरपाट कीसि, ओर्कुन इल्‍हा इत्‍तोर. “मिमेट बारि नावा पट्‍टु हूळांतिर? नाकु उंदि एंडि बंडि हुप्‍सट,” इत्‍तोर.
16 ओर उंदि एंडि बंडि हुपिस्तुर. अस्‍के येसु ओर्कुन इल्‍हा इत्‍तोर. “इद एंडि बंडिपोर्रो बोना पोटुवा आनि पोरोल मंता?” इत्‍तोर. “कैसर राजानद” इंचि ओर इत्‍तुर. 17 पजा येसु, “बद कैसर राजानद मंता, अद कैसर राजांक हीम्टु. बद अय्ते पेनदाद मंता, अद पेनदुक हीम्टु,” इंचि ओर्कुन इत्‍तोर. अस्‍के ओना पोल्‍लें केंजसि ओर वेल्‍लेने इचंत्रम आतुर.
सदुकिर येसुन पसांचालय हूळंतुर
18 इच्‍चुर सदुकिर येसुनगा वातुर (हासि मर्रा जीवाते तेदमळतुन ईर नम्मुर.) वासि इल्‍हा सवाल पूसकीतुर. 19 “गुरु, मूसाना नियम परकारम, वरोर मनकल पिलाल्क आयाका मुन्‍नेन हासि होंचि ओना मुत्‍तो मत्‍ते, दानतोनि ओना तम्मुर मरमिं आसि, हातोना वंसमताहाटीं पिलाल्क कनना इंचि रासि मंता. 20 अय्ते, एडुर दादाल-तम्मुह्‍क मत्‍तुर. ओरा लोप्पोटाल पेद्‍दोड मरमिं आतोर, गानि पिलाल्क आयाका मुन्‍नेन ओर हातोर. 21 हातस्के ओना पज्‍जोटोर दानतोनि मरमिं आतोर, ओरगुडा पिलाल्क आयाका मुन्‍नेन हातोर. अल्‍हेने ओना पज्जोटोरगुडा दानतोनि मरमिं आतोर, ओरगुडा पिलाल्क आयाका मुन्‍नेन हातोर. 22 इल्‍हा ओर एडुरगुडा दानतोनि मरमिं आसि पिलाल्क आयाका मुन्‍नेन हातुर. आकिरते अद मुरतळगुडा हाता. 23 अय्ते हातोर अंटोर मर्रा जीवाते तेदतस्‍के, आ एडुर लोप्पोटाल अद बोना मुत्‍तो आयार? बारित्‍ते ओर एडुरगुडा दान मरमिं आसि मत्‍तुर,” इत्‍तुर.
24 अस्‍के येसु ओर्कुन इल्‍हा इत्‍तोर. “मिमेट दर्मसास्‍त्रमतुन आनि पेनदा ताकततुन एरपाट कियाका दान मिमेट तप्पु अर्तम कीकुंचंतिर. 25 बारित्‍ते ओर हामुरताल जीवाते तेदानुर अस्‍के, ओर मरमिं आयुर, मरमिं कीसिगुडा हिय्युर. गानि ओर स्वर्गमता पेनदा दूतनलेसीं मनांतुर. 26 हातुर मर्रा जीवाते तेदाना बारेमते पेन, ‘नना अब्राहामुना पेनदुन, इसाकुना पेनदुन आनि याकोबुना पेनदुन’ इंचि दर्मसास्‍त्रमते पोत्‍तना पोदाता गटना जर्गनेंके मूसांक वेहता, अदुन मिमेट हदवा हिल्‍लिरा? 27 अद हातोरा पेन आयो गानि जीवाते मत्‍तोरा पेन आंद. मिमेट वेल्‍ले तप्पु कीसेक मंतिट,” इंचि इत्‍तोर.
अन्‍निंकन्‍ना पेद्‍दा आदेस
28 ओर वदुरकुंचेक मत्‍तद केंजसि, अच्‍चोटेन वरोर दर्मसास्‍त्रम कराहना गुरु अगा वातोर. येसु ओर्क बेस जवाब हीतद हूळसि, “गुरु, पेन हीता आदेसकुनाल मेन आदेस बद आंद?” इंचि पूसकीतोर. 29 अस्‍के येसु ओन्क इल्‍हा जवाब हीतोर. “ए इस्राएल! इद केंजा, अन्‍नि आदेसकुनाल इद मेन आदेस आंद: मावा पेने सामि आंदुर. 30 निमे नीवा सामि आता पेनदुन पूरा मनसुनाल, पूरा आत्माताल, पूरा बुद्‍दिताल, पूरा ताकतताल पावरम कीम. 31 रोंडो आदेस बद इत्‍ते, नीवद निमे बच्‍चोन पावरम कींतिनो, अचोने पावरम इंकावरोनगुडा कीम. इव रोंडुन होळसि वेरे पेद्‍दा आदेस बद्‍दे हिल्‍ले,” इत्‍तोर. 32 अस्‍के दर्मसास्‍त्रम कराहना गुरु येसुन, “गुरु, निमे सत्‍तेम वळ्‍कतिन. पेन उंदे आंद, दान्क तपिच्‍चि इंकुंदि पेन हिल्‍ले. 33 अदुनहाटीं कमुरबलिं कियानदानकन्‍ना, मोक्‍कुल्क हियनदानकन्‍ना पूरा मनसुनाल, पूरा आत्माताल, पूरा बुद्‍दिताल, पूरा ताकतताल मनम पेनदुन पावरम कियमळे बेस आंद. अल्‍हेने मनद मनम पावरम कीतच्‍चोने इंकावरोनगुडा पावरम कियना.” इंचि इत्‍तोर. 34 अल्हा ओर तेल्‍विते वेहतद केंजसि येसु ओन, “निमे पेनदा राज्येमकु वेल्‍ले लक्‍कु हिल्‍लिन,” इंचि इत्‍तोर. दाना पजा येसुन बद्‍दे सवाल पूसकियालय बोर्कु हिम्मत आयाहिल्‍ले.
किरिस्‍तु बोना मर्रि आंदुर?
35 येसु गुळिते पेनदा पोल्‍लें कराहनेंके ओर्कुन इल्‍हा इत्‍तोर. “किरिस्‍तु दाविदना मर्रि आंदुर, इंचि दर्मसास्‍त्रम कराहना गुरुल्क बल्हा इना परांतुर?” इत्‍तोर. 36 इद पोल्‍लेतुन कुद दाविद पवित्र आत्माते निंडसि इल्‍हा इत्‍तोर,
“बदवेरदाका अय्ते नीवा पगातोर्कुन, नीवा काल्कुनगा तर्रोन,
अदवेरदाका नावा तिना बाजुंक उद्‍दिसि मन,
इल्‍हा सामि, नावा सामिन इत्‍तोर.”
37 इल्‍हा दाविद ओन, सामि इंचि इत्‍तोर. अय्ते किरिस्‍तु दाविदना मर्रि बल्हा आया परांतोर? इत्‍तोर. अगा मत्‍ता लोकुल्‍क येसुना पोल्‍लें बच्‍चोरो गम्मतते केंजतुर.
दर्मसास्‍त्रम कराहना गुरुल्‍कुनलेसीं किया मनि
38 येसु ओर्क कराहसेके इल्‍हा इत्‍तोर. “दर्मसास्‍त्रम कराहना गुरुल्कुनाल उसारते मंटु. पोर्रोटाल हिळुदाका पोळ्‍गु अंगिं केर्सि तिरियमळ, हाटुमकुने जोहार वेहागोटकुनमळ ओर्क बेस अनपिच्‍चंता. 39 इंका दर्मसास्‍त्रम कराहना लोह्कुने, कुळ्‍पुकुने पेद्‍दाल्‍क उद्‍दाना जेगाते उदमळ इत्‍ते ओर्क वेल्‍ले इस्‍टम. 40 ईर मुंडामोस्ता मुर्ताह्‍कुन मुळहंतुर, लोकुल्‍कुंक हुप्‍सालय वेल्‍लेनजेम पारतना कींतुर. गानि ईर्क मात्रम पेन अंटोर्कन्‍ना एक्‍को सिक्‍सा हियार,” इंचि इत्‍तोर.
मुंडामोस्ता मुरतळ रोंडु कोत्‍तां वाटमळ
41 येसु गुळिते दान पेटिता मुन्‍ने उद्‍दिसि, लोकुल्‍क दान पेटिते कोत्‍तां वाटनद हूळसेक मत्‍तोर. वेल्‍लेटुर सिरमंत लोकुल्‍क वेल्‍लेने कोत्‍तां वाटतुर. 42 पजा मुंडामोस्ता उंदि गरिब मुरतळ वासि रोंडु रागि कोत्‍तां वाटता. अवुना विलुवा वेल्‍ले तक्‍को मत्‍ता. 43-44 अस्‍के येसु ओना सिस्युल्कुन दग्‍गेरा केय्‍सि इल्‍हा इत्‍तोर. “नना मीक निजम वेहांतन, ई मुंडामोस्ता गरिब मुरतळे अंटोर्कन्‍ना एक्‍को दानम कीता. बारित्‍ते इग्‍गे सिरमंत लोकुल्‍क ओरा दनमताल दानम कीतुर, गानि इद गरिब मुंडामोस्ता मुरतटगा रोंडे रागि कोत्‍तां मत्‍तां. अद अवुनगुडा इत्‍ते दाना पिस्वरताहाटीं इरतादानगुडा पेनदुक वाटसीता,” इत्‍तोर.

- मरकुस
- <
- 12
- >

*12:14 कैसर इद राजाना पोरोल आयो. रोम सरकारते अन्‍निटकन्‍ना पेद्‍दा पदवि आंद.

© 2020-2022 WBT